РЕПУБЛИКА СРБИЈА

НАРОДНА СКУПШТИНА

Друго ванредно заседање

3. фебруар 2016. године

(Трећи дан рада)

 (Седница је почела у 12.05 часова. Седници председава Маја Гојковић, председник Народне скупштине.)

\*

\* \*

 ПРЕДСЕДНИК: Поштоване даме и господо народни посланици, настављамо рад седнице Другог ванредног заседања (добар дан, добар дан) Народне скупштине Републике Србије у 2016. години.

 На основу службене евиденције о присутности народних посланика, констатујем да данас седници присуствују 84 народна посланика.

 Ради утврђивања броја народних посланика присутних у сали, молим народне посланике да убаце своје идентификационе картице у посланичке јединице електронског система за гласање.

 Убаците картице, молим вас.

 Констатујем да је, применом електронског система за гласање, утврђено да су у сали присутна 93 народна посланика и да можемо да наставимо са радом.

 Обавештавам вас да су спречени да седници присуствују следећи народни посланици**:** Борисав Ковачевић, Дејан Раденковић, Ђорђе Чабаркапа и Владимир Маринковић.

 Сагласно члану 90. став 1. Пословника, обавештавам вас да су позвани да данашњој седници присуствују Ивица Дачић, први потпредседник Владе и министар спољних послова, као и амбасадор Бранимир Филиповић, вршилац дужности помоћника министра спољних послова и амбасадор Бранка Латиновић, шеф одсека у Министарству спољних послова.

 Прелазимо на 1. тачку дневног реда – ПРЕДЛОГ ЗАКОНА О МЕЂУНАРОДНИМ МЕРАМА ОГРАНИЧЕЊА (појединости)

 Примили сте амандмане који су на Предлог закона поднели посланици, као и Одбор за спољне послове.

 Примили сте извештаје надлежних одбора, као мишљење Владе о поднетим амандманима.

 Пошто је Народна скупштина обавила начелни претрес сагласно члану 157. став 3. Пословника, отварам претрес Предлога закона у појединостима.

 На назив закона амандман су заједно поднели народни посланици Марко Ђуришић, Александар Сенић, Нинослав Стојадиновић, Бранка Каравидић, Биљана Хасановић Кораћ, Горан Богдановић, Слободан Хомен, Мирослав Маринковић, Иван Карић и мр др Благоје Брадић.

 Да ли неко жели реч? (Да.)

 Реч има народни посланик Нинослав Стојадиновић. Изволите.

 НИНОСЛАВ СТОЈАДИНОВИЋ: Поштована госпођо Гојковић, уважени министре Дачићу са својим блиским сарадницима, колегинице и колеге народни посланици, ја бих замолио председавајућег, господина Бечића, да у оквиру овог првог амандмана користим и време овлашћеног представника посланичке групе пошто бих дао једно уводно излагање.

 Ствари овако стоје, потреба за доношењем овог закона је неспорна, јер у Републици Србији не постоји законска основа која омогућава директну примену међународних мера ограничавања. Дакле, то је кристално јасно.

 Даље, досадашња пракса да се ове обавезе спроводе на основу одговарајућег закључка Владе има недостатке. То значи, то су ad hoc решења од случаја, до случаја, успоравају се реализације, али то, такође, није ни у складу са савременим стандардима у већини европских земаља чија смо ми решења проучавали. И најзад, али не по значају, доношењем овог закона наша земља ће испунити једну од веома важних обавеза, односи се на преговарачко Поглавље 31 Спољна, безбедносна и одбрамбена политика и ту можемо да уђемо у оне директне мере ЕУ, уклапамо се, а једног дана када постанемо чланица ЕУ примењиваћемо, наравно и аутономне мере које Савет ЕУ доноси. Али, о том потом није могло све сада да се угради у закон.

 С обзиром на то што сам рекао види се колики је значај овог зaкона и то разлог што је Посланичка група Борис Тадић-СДС-ЗЗС-ЗС, веома пажљиво, детаљно анализирала Предлог закона, буквално, од наслова којим се бави наш први амандман до последњег члана Прелазне и завршне одредбе и то је резултовало предлагањем 14 амандмана, а све у циљу не да критикујемо закон него да га заједничким снагама додатно поправимо.

 Користим прилику да изразим своје посебно задовољство због тога што је предлагач имао слуха за овај наш напор. Усвојили су пет амандмана, то значи, директно су усвојени у целини. Што се тиче једног амандмана то је, сад, мало сложена процедура, имали смо корекције два става, корекција једног става је усвојена, тако да је практично ту и шести амандман, и оно што је веома важно, о томе смо пре два дана доста причали, рашчистили смо једну дилему, не може директно да се укључи ЕУ, али може имплицитно кроз међународне организације, чији нисмо члан, али су њихове одлуке, мере у складу са нашим спољнополитичким приоритетима.

 И, предлагач је то у члану један урадио, додао је – иза међународних организација чији смо члан, и ово, тако да је суштински и овај наш амандман усвојен, мада не како смо га у том тренутку предложили.

 С обзиром на све што сам рекао, наша посланичка група Борис Тадић – СДС – ЗЗС – ЗС ће подржати овај закон и у начелу и у појединостима, а сада прелазим на овај амандман.

 Када смо анализирали овај закон, нисмо ми то сами кренули да читамо, да анализирамо, погледали смо слична решења у неким европским земљама. У том тренутку нам се учинило да је ова наша формулација, то значи, нисмо је ми измислили, ми смо ову формулацију преписали, тачније превели из решења у неким земљама и зато смо предложили да се зове „закон о примени рестриктивних мера у међународним односима“.

 И даље сматрамо да је бољи овај наслов, али, истине ради, додатно смо у међувремену проучили решења у свим чланицама ЕУ и још неким европским земљама, кажем, истине ради, и овај наслов закона који предлагач даје појављује се. Тако да, волели бисмо да је наше решење, али не можемо да будемо против нечега што се у ЕУ користи.

 Према томе, подржаћемо, кажем, у целини, без обзира што овај амандман није усвојен. Хвала.

 ПРЕДСЕДАВАЈУЋИ (Игор Бечић): Захваљујем.

 Реч има први потпредседник Владе, министар Ивица Дачић.

 Изволите, господине Дачићу,

 ИВИЦА ДАЧИЋ: Поштовани председавајући, потпредседниче Бечићу, даме и господо народни посланици, на овај предлог закона је поднето 26 посланичких амандмана и два амандмана Одбора за спољне послове,у којима су изнете сугестије како да се побољша предложени текст.

 Министарство спољних послова, као носилац посла на изради овог закона и Влада Републике Србије, са дужном пажњом и озбиљношћу су приступили разматрању сваког од предложених амандмана.

 Наша намера је била да се прихвате сви они амандмани којима се даје додатни квалитет овог текста и додатно појашњавају одређена питања која су битна за његову примену. Видели сте да је Влада више од половине амандмана прихватила желећи да на прави начин валоризује ваш ангажман и да овај законски пројекат буде практично заједнички допринос како Владе, тако и народних посланика, без обзира да ли су они у владајућој коалицији или у опозицији.

 Поједине амандмане, због процедуре или због овога како је и сада речено, због неких већ уобичајених формулација које се користе у другим законодавствима, нисмо прихватили, али сигурно да суштина тих амандмана, трудили смо се да буде обухваћена, чак су зато и поднета два амандмана Одбора, која су на неки начин обухватила оно о чему смо прошли пут говорили, барем када је реч о помињању ЕУ.

 Није било амандмана који би суштински мењали концепцију овог закона, што је веома значајно, што је потврда заједничког именитеља који смо имали када је у питању овај законски предлог.

 Такође, само бих рекао и подсетио да овај закон има само 29 чланова. И, још једном кажем, ми смо прихватили више од половине амандмана... Колико, 14, 15? И, наравно, мислим да смо тиме показали један одговоран однос Владе према овом питању. Ово није тема која би требало да буде предмет неких политичких расправа, већ је ово веома важно за испуњавање обавеза наше земље.

 Према томе, мислим и да нема велике потребе да образлажемо сваки амандман, али рећи ћу поводом овог амандмана који је посланик Стојадиновић предложио, односно не само он, него читава група посланика из посланичке групације коју предводи Борис Тадић, сам тај наслов, ми смо мишљења да термин – међународне мере ограничавања, да је то, ипак, један више прихваћени, општеприхваћени, на неки начин, термин за ову област и да се он употребљава у законодавствима других држава.

 У суштини то има слично значење, рестриктивне мере или мере ограничавања, тако да овај амандман није прихваћен из тог разлога. Хвала.

 ПРЕДСЕДАВАЈУЋИ: Захваљујем, господине министре.

 Реч има народни посланик проф. др Љубиша Стојмировић.

 Изволите, господине Стојмировићу.

 ЉУБИША СТОЈМИРОВИЋ: Поштоване колегинице и колеге, ја ћу само кратко.

 Мени је исто драго да је предлагач имао слуха и да је прихватио доста, односно више од половине ових амандмана, а што се тиче конкретног амандмана на назив овог закона, мислим да предлагачи треба да схвате да је ипак овај наслов, односно назив закона како је дао предлагач много једноставнији, много лепше звучи за ухо, с једне стране, а, са друге стране, та наша стална жеља да нечије туђе прихватимо, некако преведемо и ставимо овде код нас је постала у неку руку модерна.

 Мислим да треба што више да се трудимо да будемо оригинални и да користимо наше рече, а мање стране речи.

 Верујем да подносиоци амандмана неће имати ништа против као што је и рекао колега који је образлагао овај амандман и мислим да је потпуно у реду што није прихваћен њихов предлог.

 ПРЕДСЕДАВАЈУЋИ: Захваљујем, господине Стојимировићу.

 Реч има народни посланик Маријан Ристичевић.

 Изволите, господине Ристичевићу.

 МАРИЈАН РИСТИЧЕВИЋ: Захваљујем. Даме и господо народни посланици, претходни говорник, господин Љубиша, већ је објаснио оно што сам ја хтео да кажем.

 Рестрикција је чини ми се реч латинског порекла. Дакле, ја не браним посланичким групама да користе стране речи, али мислим да је Влада у праву када се држала нашег лепог речника, нашег лепог језика, које позајмљују и околне државе и околни народи и верујем да је реч – ограничење, боља него реч – рестрикција, која је латинског порекла и има двојако значење. То значи – и ограничење и сужавање и тако даље, и зато подржавам Владу у намери да се очува наше писмо, наш језик, и да се то дешава и у писању предлога закона, односно у писању исправки приликом усвајања тих амандмана.

 Сматрам, као и професор Љубиша, да овај амандман не треба прихватити. Хвала.

 ПРЕДСЕДАВАЈУЋИ: Захваљујем.

 Реч има народни посланик Зоран Антић.

 Изволите, господине Антићу.

 ЗОРАН АНТИЋ: Даме и господо, не само код овог предлога амандмана, када је у питању наслов закона, мислим да се ту још неколико пута појавило као проблем, постоји један, чини ми се, озбиљнији проблем, проблем је у недоследности.

 Ако предложите да се промени наслов закона, ви ту терминологију треба ипак да пратите кроз цео закон, то би било онако озбиљније, знате. Не можете само у наслову закона да мере ограничења преведете у рестриктивне мере, а већ у првом, другом, трећем, четвртом члану да говорите о међународним мерама ограничења.

 То значи, цео закон је тако конципиран да оно што је у наслову, то прати и текст закона и скоро у свим члановима се помињу мере ограничења, па је предлагач амандмана на неки начин недоследан и непотпун, јер је требало и у осталим члановима закона да предвиди и предложи да се ти термини мењају.

 То би било, рекао бих, усаглашеније, мало озбиљније, јер на овај начин, када би се прихватио овај амандман, мислим да сам текст закона не би одговарао наслову закона. Хвала.

 ПРЕДСЕДАВАЈУЋИ: Захваљујем.

 На члан 1. амандман су заједно поднели народни посланици Наташа Вучковић, Дејан Николић, Весна Мартинови, Горан Ћирић, Балша Божовић, Александра Јерков, Драган Шутановац, Весна Марјановић и Јован Марковић.

 Да ли неко жели реч? (Не.)

 Захваљујем.

 На члан 1. амандман су заједно поднели народни посланици Марко Ђуришић, Александар Сенић, академик Нинослав Стојадиновић, Бранка Каравидић, Биљана Хасановић Кораћ, Горан Богдановић, Слободан Хомен, Мирослав Маринковић, Иван Карић и магистар др Благоје Брадић.

 Реч има народни посланик др Нинослав Стојадиновић. Изволите.

 НИНОСЛАВ СТОЈАДИНОВИЋ: Поштовани господине Бечићу, уважени министре Дачићу, са сарадницима, колегинице и колеге народни посланици, ја бих волео када би се мало више и пажљивије слушало, односно покушавали да схватимо шта је идеја предлога.

 Чуо сам овде доста критике у вези овог нашег првог амандмана, је било је кристално јасно да је и решење које нуди предлагач и оно што смо ми понудили присутно у решењима неких земаља мање или више, није битно, као и у стручној литератури из међународних односа и међународне политике.

 Да поновим још једном, и једно и друго решење је океј. У неким земљама је ово које је предлагач даје, у другим земљама наше, али су оба решења у реду.

 И, ако идемо и на језик, због речи – рестрикција, признајем да је боље решење предлагача, мада директору јавног предузећа не смета ништа да каже да неће бити рестрикције струје, не електричне енергије. Према томе, залагао сам се и увек се залажем за коришћење српског језика, али понегде се, ето, провуче нека реч у преводу, тако да мислим не треба ширити дискусију око овога. Наслов је добар и има га у пуно земаља ЕУ.

 Што се тиче амандмана на овај члан, поново користим прилику да захвалим што су предлагачи имали слуха да мало коригују члан 1. и да додају имплицитно ЕУ кроз организације чији чланови нисмо, али су мере, одлуке које они доносе, у складу са нашим спољнополитичким приоритетима.

 Ми смо задовољни овом формулацијом. Једини начин је био да то буде амандман Одбора.

 Још једном захваљујем и мислим да је ово један од амандмана који суштински поправљају овај закон, што је и била тежња предлагача, јер ако се погледа Образложење закона, ово је сасвим експлицитно лепо дато у Образложењу, таксативно, од Савета безбедности УН преко ОЕБС-а, до организације чији чланови нисмо, али пратимо њихове одлуке, мере, или су мере, наравно, и оне које пратимо, и остале у складу са нашим приоритетима.

 То значи, понављам још једном, гласаћемо и за овај амандман и за закон у целини. Хвала.

 ПРЕДСЕДАВАЈУЋИ: Захваљујем.

 Реч има потпредседник Владе, министар Ивица Дачић. Изволите, господине Дачићу.

 ИВИЦА ДАЧИЋ: Као што сам малопре рекао, за писца овог предлога закона уопште није било спорно да треба примењивати и да се овај текст односи и на мере ЕУ. Међутим, постоји нешто што ниједан законодавац неће прихватити, а то је да ми преузимамо обавезе организација које нисмо чланови. У том смислу је и формално-правно немогуће да пише да ће бити исти однос према ЕУ у односу на УН, Организацију за европску безбедност и сарадњу и друге организације чији смо чланови.

 Трудећи се да нађемо одговарајуће решење, пошто је о томе било речи и у расправи, о томе се расправљало и у припреми овог закона, била су два амандмана која су сличне садржине и од посланика СДС и ДС. Ми смо се одлучили да је најбоље решење да Одбор за спољне послове, а то је следећи амандман практично, који ће овде бити, да се ово питање реши кроз амандман Одбора за спољне послове, којим се, практично, на постојећи текст додаје ово о чему сам сада говорио, тако да смо, практично, прихватили суштински оно што се предлаже.

 То значи, садашњи текст амандмана, да се не бих поново јављао после поводом амандмана Одбора …

 Председавајући: Морате, господине министре, тако да, морате да се изјасните.

 ИВИЦА ДАЧИЋ: Добро. То значи, ми нисмо прихватили овај амандман, као и овај прошли амандман посланика ДС, али је то питање решено амандманом Одбора. Хвала.

 ПРЕДСЕДАВАЈУЋИ: Захваљујем, господине Дачићу.

 Реч има народни посланик Маријан Ристичевић. Изволите.

 МАРИЈАН РИСТИЧЕВИЋ: Захваљујем. Даме и господо народни посланици, мени је веома дирљиво када понекад читам амандмане, односно кад читам амандмане и када наиђем на понека решења која ме подсећају на нека решења које је странка бившег режима примењивала док је била на власти.

 Овим амандманом они су дословце тражили да се ми безусловно повинујемо одлукама ЕУ, па, рецимо, пет, шест, седам година пре уласка у ЕУ. Они су мозгом већ давно ушли у ЕУ. Сећам се дирљивих говора 2002, 2003. године да ћемо у ЕУ ући 2007. године. Највероватније да неке моје колеге из странака бившег режима још увек памте те речи и сматрају да смо већ у ЕУ, па треба примењивати њихове акте по питању ограничења, односно укидања и увођења мера ограничења у међународној политици. То би за Србију у овом тренутку било веома погубно, а можда они то и желе.

 Нисам сигуран да наши политички истомишљеници желе оно што желе сви грађани, што желимо ми сами. Можда је њихова девиза – што горе, то боље. То не могу знати, али из искуства знам да када су уговарали садржај ССП-а, одмах да кажем да ССП као ССП, као потпис није споран, али унутрашњи садржај је веома споран, што они сами признају, јер су, рецимо, пад царина у Споразуму предвидели 2013, апсолутни пад царина, који сад угрожава пољопривредну производњу и прехрамбену индустрију.

 Такав садржај у ССП-у није урадила ниједна приступајућа чланица, односно, таква решења се отприлике поклапају са годином уласка у ЕУ, а никако седам, осам или девет година раније, што ти у проблем доводи пољопривредну и прехрамбену индустрију, па се онда поставља оправдано питање – а, с чиме ћемо ми то ући у ЕУ, уколико бисмо размишљали на начин на који они размишљају. Још додатне санкције између ЕУ и Русије су искомпликовале наш случај, па сада вишак те прехрамбене робе и пољопривредних производа тражи пукотине и тражи тржиште и онда улази на наше тржиште, то су високосубвенционисани пољопривредни производи и прехрамбени производи који имају седам или осам пута веће субвенције и подстицаје него што то има наша земља.

 А онда исти представници странке бившег режима и чиновници, који су још увек у Влади Републике Србије, када уведемо прелевмане са покушајем да заштитимо домаћу пољопривреду и прехрамбену индустрију, онда трче код Девенпорта, Јанмата, и код кога већ, да се жале како смо, ето, ми увели прелевмане у покушају да заштитимо остатак пољопривредне производње, а прелевмане можемо да уведемо тек кад нам се на тржишту наруши наша пољопривредна производња.

 Зато је за мене дирљиво то, посебно када имамо у виду да они сад траже и скупљају потписе да се руши ССП, то јест, Споразум који је потписан са 27 чланица ЕУ, сад чини ми се већ са двадесетосмом, дакле, готово га је немогуће променити, а наш Устав брани да се спроводи референдум по питању међународних споразума. Дакле, они сад траже да оно што су уговорили више не важи, па чак траже и то да је то у смислу заштите од тајкуна, управо од оних људи који су били саставни делови странке бившег режима, односно њихови кумови, пријатељи, који су отприлике говорило оно – „станите, галије царске, да прођу наше јахте!“ Зато је за мене дирљиво и тражим да …

 Председавајући: Молим вас, господине Ристичевићу, да ли можете да се вратите на овај амандман?

 МАРИЈАН РИСТИЧЕВИЋ: … оваква решења како они предлажу, да примењујемо мере и акте организације којој нисмо приступили, дакле, то ми личи на оно што се десило 2008. године, када је уговорен садржај ССП-а који наноси неповратну и велику штету нашој пољопривреди и прехрамбеној индустрији. Хвала.

 ПРЕДСЕДАВАЈУЋИ: Захваљујем.

 Реч има народни посланик академик Нинослав Стојадиновић.

 Изволите, господине Стојадиновићу.

 НИНОСЛАВ СТОЈАДИНОВИЋ: Господине председавајући, уважени министре са сарадницима, па, не знам, да поновим поново, као да нам треба преводилац са српског на српски.

 Да ли је приоритет, спољнополитички приоритет актуелне Владе евроинтеграција Србије, преговори, па синоћ је, прексиноћ, премијер рекао да ми 2019, 2020. године практично све завршавамо и онда остаје на другима да одлуче да ли ћемо бити чланица. То значи, није ништа спорно и идеја није била да се ми удварамо ЕУ, да убацујемо нешто што не треба.

 Колега Сенић је јуче експлицитно рекао, ја понављам став наше странке и коалиције. Ми смо против увођења санкција Руској Федерацији. Мислим да то не треба понављати. Уосталом, нису ни све чланице ЕУ увеле санкције. Било је још случајева када Србија није уводила ове мере ограничавања, а то је била препорука, односно одлука ЕУ. То значи, ствари су кристално јасне, задовољни смо како је ово питање решено амандманом Одбора, нема шта ту даље да се коментарише, али неке друге ствари захтевају.

 Па сигурно, ССП је лош, ту нема дилеме, али информисаћу вас да је једна земља чланица, то је Пољска, колеге амбасадори из Пољске, из министарства те земље су ми рекле, потписала много гори од нас ССП и где је сада Пољска? Пољска није осетила кризу, такорећи, Пољска има раст БДП-а константно, велики раст.

 Шта је проблем овде? Проблем је, и у теорији се то зна, ко је читао нешто о ЕУ, било какав ССП и најгори ССП је добар ако је период до уласка релативно кратак. Нажалост, нас су оптеретили други проблеми, Приштина, регион, и тако даље и тако даље.

 ПРЕДСЕДАВАЈУЋИ: Молим вас, господине Стојадиновићу, морате се вратити на амандман. Не можете да реплицирате...

 НИНОСЛАВ СТОЈАДИНОВИЋ: Европска унија, Европска...

 ПРЕДСЕДАВАЈУЋИ: ... господину Ристичевићу, јер сам и њега опоменуо да мора да говори о амандману.

 НИНОСЛАВ СТОЈАДИНОВИЋ: Не, не, говорим о Европској унији, молим вас. Говорим о Европској унији…

 ПРЕДСЕДАВАЈУЋИ: Не можете, господине Стојадиновићу. У овом тренутку можете да говорите само о амандману који је предмет расправе.

 НИНОСЛАВ СТОЈАДИНОВИЋ: Па не...

 ПРЕДСЕДАВАЈУЋИ: Ја вас разумем и допустио сам довољно, али немојте, молим вас, да одете далеко.

 НИНОСЛАВ СТОЈАДИНОВИЋ: Поновићу још једном. Ако дозволите, само још једном закључак да поновим.

 ПРЕДСЕДАВАЈУЋИ: Изволите.

 НИНОСЛАВ СТОЈАДИНОВИЋ: Уважене колеге и колегинице народни посланици, идеја је била да се на неки начин овде ЕУ укључи. То је предлагач урадио и ми смо задовољни. То значи, нема сврхе сада ширити дискусију ко је шта потписивао и када. Причамо о актуелном Предлогу закона.

 Задовољни смо и законом у целини и како је предлагач реаговао на наше амандмане. Још једном хвала, ми смо са овим чланом задовољни.

 ПРЕДСЕДАВАЈУЋИ: Захваљујем, господине Стојадиновићу.

 По амандману, реч има народни посланик Маријан Ристичевић.

 МАРИЈАН РИСТИЧЕВИЋ: Захваљујем. Даме и господо народни посланици, мени не треба превод српског на српски. Посебно ако то каже неко ко у назив закона стави латинску реч.

 Што се тиче амандмана, он би за мене био прихватљив да смо ми чланица ЕУ. Ја говорим о амандману који смо добили, а не говорим о амандману Одбора. Ја говорим о амандману предлагача. Предлагач, то је изборна листа, односно део изборне листе чији коалициони партнери у овом тренутку траже рушење ССП-а.

 Овде је поменута Пољска. Пољска још није дозволила продају некретнина, до дана данашњег, а ушла је можда пре 10 година у ЕУ, не могу тачно да се сетим да ли је била 2003. година, а ми смо то предвидели пре шест, седам година. Односно, не ми, већ они. Дакле, није Пољска могла потписати лошији ССП него ми. Недвосмислено је да су странке бившег режима по питању пољопривреде и продаје некретнина уговориле веома лош ССП и сада још ту грешку оће да припишу нама. Тобоже се они сада боре против онога што су сами произвели.

 На крају да кажем, ја нисам рекао да сам против ЕУ. Велика је разлика између мене и њих.

 Они би да уђу у ЕУ без производње, а ја са производњом! Ја бих да уђем у ЕУ, а неки би изгледа да упузимо у ЕУ. Хвала.

 ПРЕДСЕДАВАЈУЋИ: Захваљујем.

 Да ли по амандману желите, господине Ђуришићу? (Да.)

 Реч има народни посланик Марко Ђуришић. Изволите.

 МАРКО ЂУРИШИЋ: Хвала, председавајући.

 Поштовани потпредседниче Владе, текст амандмана који смо ми предложили је део политике за коју се Социјалдемократска странка залаже, а то је што брже прикључење ЕУ. Наша политика је доследна од самог почетка бављења политиком, последњих 25 година је иста.

 Они који данас оспоравају наше идеје и тврде да се декларативно залажу за ЕУ, све раде да се то данас и не деси, као што су радили свих претходних година. Да смо 2002. године сви који данас овде причамо о ЕУ били за ЕУ, 2003, 2004, 2005, 2006, 2007, 2008. године, да нису биле најаве хапшења када су се враћали представници Владе са потписивања овог ССП-а 2008. године, да нису били протести када је држава завршавала своју међународну обавезу сарадње са Хашким трибуналом, што је био предуслов да се откочи процес евроинтеграција, можда бисмо данас и ми били део ЕУ. Они који су били против, свих ових година...

 ПРЕДСЕДАВАЈУЋИ: Молим вас, господине Ђуришићу...

 МАРКО ЂУРИШИЋ: ... мислим да имају најмање права да говоре о томе што данас нисмо део ЕУ.

 ПРЕДСЕДАВАЈУЋИ: Господине Ђуришићу, дајте да се вратимо на амандман.

 МАРКО ЂУРИШИЋ: Ми смо се за то борили 25 година и борићемо се и даље. Драго нам је да сада имамо подршку и других колега посланика. Овај наш амандман је био намера да се јасније оно што јесте идеја овог закона, а то је да Република Србија у међународним односима прати и међународне мере и препоруке ЕУ, јасније назначи овим законом.

 Свесни смо да у овом тренутку ово решење није могло да прође у парламенту Србије. Поздрављамо решење које ће бити, надам се, усвојено кроз усвајање амандмана Одбора и примену овог закона у будућности, али смо спремни и нећемо да оћутимо на демагошке приче ко је заслужан за то што је Србија данас у овој фази преговора са ЕУ. Јер, четири године ова Влада није успела да отвори ниједно поглавље практично и да нас помери са тог пута….

 (Зоран Бабић: Како није?)

 МАРКО ЂУРИШИЋ: Практично...

 ПРЕДСЕДАВАЈУЋИ: Молим вас, господине Ђуришићу, молим вас...

 МАРКО ЂУРИШИЋ: ... говорим практично зато што су отворена два поглавља…(Искључен микрофон)

 ПРЕДСЕДАВАЈУЋИ: Молим вас, господине Ђуришићу, молим вас, немојте то да радите. Прво, јасно је која је Влада, који премијер је отворио поглавља. Тако да, немојте да причамо шта је рађено 20 година, а шта је рађено 10 година уназад. Дајте да се зауставимо на овоме и да се вратимо амандманима, господине Ђуришићу!

 (Марко Ђуришић: Молим вас да меру искључивања микрофона користите и према другим посланицима, а не само према мени.)

 Па, када сте претерали, господине Ђуришићу. Ја сам толерисао да причате нешто што нема везе са овим амандманом, као што сам толерисао и код господина Стојадиновића и код господина Ристичевића, јер сам сматрао…

 (Марко Ђуришић: Њега сте пустили шест минута.)

 Опомињао сам и господина Ристичевића, али ви сте, господине Ђуришићу, претерали.

 (Марко Ђуришић: Да, после шест минута.)

 Ја вас молим сада, и господине Стојадиновићу, да се зауставимо на овоме и да даље не расправљамо на овај начин. Захваљујем.

 На члан 1. амандман је, на основу члана 157. став 6. Пословника, поднео Одбор за спољне послове.

 Молим министра да се изјасни о овом амандману.

 Изволите, господине Дачићу.

 ИВИЦА ДАЧИЋ: Ја сам малопре већ о томе говорио, али пошто је тако, тако би требало да и званично кажем да је овај амандман предложен у складу са договорима које смо постигли. Тражимо најбоље решење за могуће увођење, примену или укидање мера ограничавања међународних организација у којима Србија није члан, у случају када је то у спољнополитичком интересу Србије.

 Е сада, да узгред споменем у чему је разлика између ове формулације и ових предлога амандмана које нисмо прихватили, амандмана СДС и ДС. Србија за оне организације у којима је члан подразумева се да има обавезу да спроводи све одлуке тих организација. Међутим, у ЕУ Србија није члан. Ова формулација коју је Одбор предложио омогућава Србији да примењује ове мере само уколико се она са тим сагласи. То значи, не све мере и одлуке које ЕУ доноси. То практично значи следеће. Србија је, као што знате, у годинама пре руско-украјинског проблема у више од 90% имала, а мислим да смо чак имали и 94-95% усаглашеност са мерама спољне, одбрамбене и безбедносне политике ЕУ. Међутим, када је Русија дошла на дневни ред и Украјина – Србија се није придружила рестриктивним мерама које је ЕУ увела против Русије. Због тога је тај проценат па на 60% или 70%.

 Наравно, као што сам говорио у начелној расправи, наш спољнополитички положај је такав да морамо да водимо рачуна о нашим стратешким циљевима. Једно је чланство у ЕУ, а други наш циљ јесте свакако и заштита наших националних и државних интереса. Сходно томе, овај амандман Одбора подразумева да ће Србија примењивати оне мере са којима се сагласи. Пошто се нисмо сагласили са рестриктивним мерама ЕУ према Русији или неким другим земљама које су нама пријатељске, ми те мере немамо обавезу да примењујемо. Односно, да будем прецизан, у складу са европским стандардима, пошто се налазимо у фази придруживања, односно преговора, то је регулисано Поглављем 31. које се односи на Спољно, безбедносну и одбрамбену политику, ми имамо обавезу да се постепено усаглашавамо са ЕУ до тренутка уласка у ЕУ.

 То значи да ће у наредним годинама то бити процес који ће трајати, а то поглавље није још ни отворено. Тако да мислим да је овај предлог амандмана много бољи него ова два амандмана која су поднета, јер она подразумевају претходне амандмане које смо ми одбили, подразумевају да бисмо ми морали да прихватамо све оно што Европска унија донесе, а ми немамо право, ми нисмо чланица, да изнесемо своје мишљење. Пошто нисмо имали друго решење како да то изведемо, онда је то Одбор за спољне послове предложио.

 Што се тиче Владе Србије, као предлагача, ми прихватамо овај амандман Одбора за спољне послове. Хвала вам.

 ПРЕДСЕДАВАЈУЋИ: Захваљујем првом потпредседнику Владе.

 Пошто Одбор за уставна питања и законодавство сматра да је амандман у складу са Уставом и правним системом Републике Србије, констатујем да је представник Владе прихватио амандман и констатујем да је овај амандман постао саставни део Предлога закона.

 На члан 4. амандман су заједно поднели народни посланици Наташа Вучковић, Дејан Николић, Весна Мартиновић, Горан Ћирић, Балша Божовић, мр Александра Јерков, Драган Шутановац, Весна Марјановић и Јован Марковић.

 Да ли неко жели реч? (Не.) Захваљујем.

 На члан 5. амандман су заједно поднели народни посланици Наташа Вучковић, Дејан Николић, Весна Мартиновић, Горан Ћирић, Балша Божовић, мр Александра Јерков, Драган Шутановац, Весна Марјановић и Јован Марковић.

 Пошто су Влада и Одбор за спољне послове прихватили амандман, а Одбор за уставна питања и законодавство сматра да је амандман у складу са Уставом и правним системом Републике Србије, констатујем да је овај амандман постао саставни део Предлога закона.

 Да ли неко жели реч? (Не.) Захваљујем.

 На члан 5. амандман је поднела народни послани Дубравка Филиповски.

 Пошто су Влада и Одбор за спољне послове прихватили амандман, а Одбор за уставна питања и законодавство сматра да је амандман у складу са Уставом и правним системом Републике Србије, констатујем да је овај амандман постао саставни део Предлога закона.

 Да ли неко жели реч? (Не.)

 На члан 5. амандман су заједно поднели народни посланици Велимир Станојевић и Злата Ђерић.

 Пошто су Влада и Одбор за спољне послове прихватили амандман, а Одбор за уставна питања и законодавство сматра да је амандман у складу са Уставом и правним системом Републике Србије, констатујем да је овај амандман постао саставни део Предлога закона.

 Да ли неко жели реч? (Не.) Захваљујем.

 На члан 6. амандман су заједно поднели народни посланици Ненад Чанак, Бојан Костреш, Олена Папуга, Нада Лазић, Ђорђе Стојшић и мр Дејан Чапо.

 Пошто су Влада и Одбор за спољне послове прихватили амандман, а Одбор за уставна питања и законодавство сматра да је амандман у складу са Уставом и правним системом Републике Србије, констатујем да је овај амандман постао саставни део Предлога закона.

 Да ли неко жели реч? (Не.) Захваљујем.

 На члан 6. амандман су заједно поднели народни посланици Дубравка Филиповски, Велимир Станојевић и Злата Ђерић.

 Пошто су Влада и Одбор за спољне послове прихватили амандман, а Одбор за уставна питања и законодавство сматра да је амандман у складу са Уставом и правним системом Републике Србије, констатујем да је овај амандман постао саставни део Предлога закона.

 Да ли неко жели реч? (Не.) Захваљујем.

 На члан 6. амандман су заједно поднели народни посланици Марко Ђуришић, Александар Сенић, академик Нинослав Стојадиновић, Бранка Каравидић, Биљана Хасановић Кораћ, Горан Богдановић, Слободан Хомен, Мирослав Маринковић, Иван Карић и мр. др Благоје Брадић.

 Реч има академик Нинослав Стојадиновић.

 Изволите, господине Стојадиновићу.

 НИНОСЛАВ СТОЈАДИНОВИЋ: Поштовани господине Бечићу, уважени министре Дачићу са сарадницима, видите, ценећи улогу и значај Народне скупштине Републике Србије, као носиоца законодавне и уставотворне власти у нашој земљи, сматрали смо да би било добро, не кажем да је неопходно, да се дода један додатни став у овај члан, да се одлукама из ставова 1. и 3. информише надлежни одбор Народне скупштине Републике Србије, а то је Одбор за спољне послове. Мислим да би то било добро, али није трагедија ако се ово не укључи, те у том смислу ово битно не нарушава квалитет законског решења и с тим у вези, без обзира на то, гласаћемо за овај предлог. Хвала.

 ПРЕДСЕДАВАЈУЋИ: Захваљујем, господине Стојадиновићу.

 Реч има први потпредседник Владе господин Ивица Дачић.

 Изволите, господине Дачићу.

 ИВИЦА ДАЧИЋ: Само да додам, због посланика који можда нису до детаља упознати са текстом закона и због јавности, да не испадне да су ове одлуке нека тајна. Не, управо обрнуто. Овде у овом члану 6. стоји да се одлуке о примени уведених мера објављују у „Службеном гласнику Републике Србије“. Према томе, ако се оне објављују у „Службеном гласнику Републике Србије“, сматрамо да је потпуно сувишно да сада Влада о томе посебно обавештава надлежни одбор, зато што тај одбор иначе треба да расправља извештаје о раду Министарства спољних послова, чији ће део свакако бити и овај део наше активности.

 Друга ствар би била да се те мере нигде не објављују у јавности, па да сада треба да вас обавестимо. Оне ће бити јавно објављене. Ми немамо други начин објављивања, као парламент и као Влада, него у „Службеном гласнику“. Мислим да је то нешто најтранспарентније што можемо да имамо као Влада Републике Србије. Зато овај ваш амандман није прихваћен, јер сматрамо да је целисходније ово решење које стоји у закону.

 ПРЕДСЕДАВАЈУЋИ: Захваљујем, господине министре.

 На члан 7. амандман су заједно поднели народни посланици Марко Ђуришић, Александар Сенић, академик Нинослав Стојадиновић, Бранка Каравидић, Биљана Хасановић Кораћ, Горан Богдановић, Слободан Хомен, Мирослав Маринковић, Иван Карић и мр. др Благоје Брадић.

 Пошто су Влада и Одбор за спољне послове прихватили амандман, а Одбор за уставна питања и законодавство сматра да је амандман у складу са Уставом и правним системом Републике Србије, констатујем да је овај амандман постао саставни део Предлога закона.

 Да ли неко жели реч? (Не.)

 На члан 10. амандман су заједно поднели народни посланици Марко Ђуришић, Александар Сенић, академик Нинослав Стојадиновић, Бранка Каравидић, Биљана Хасановић Кораћ, Горан Богдановић, Слободан Хомен, Мирослав Маринковић, Иван Карић и мр. др Благоје Брадић.

 Да ли неко жели реч? (Да.)

 Реч има академик Нинослав Стојадиновић.

 Изволите, господине Стојадиновићу.

 НИНОСЛАВ СТОЈАДИНОВИЋ: Без жеље да продубљујем разлике и да доведем до евентуалног реплицирања, само да кажем кратко – нормално је што је Влада одбила овај амандман, јер није усвојен ни амандман на 1. члан, али с обзиром на то да је Влада проширила списак, у Савет безбедности Уједињених нација и ОЕБС, међународних организација на које се односи ово, техничко усаглашавање са тим чланом је Влада одрадила, тако да је депласиран био овај наш амандман, с обзиром на то да није усвојен амандман на 1. члан. Хвала.

 ПРЕДСЕДАВАЈУЋИ: Захваљујем.

 Да ли неко жели реч? (Не.)

 На члан 11. амандман су заједно поднели народни посланици Марко Ђуришић, Александар Сенић, академик Нинослав Стојадиновић, Бранка Каравидић, Биљана Хасановић Кораћ, Горан Богдановић, Слободан Хомен, Мирослав Маринковић, Иван Карић и мр. др Благоје Брадић.

 Да ли неко жели реч? (Да.)

 Реч има академик Нинослав Стојадиновић.

 Изволите, господине Стојадиновићу.

 НИНОСЛАВ СТОЈАДИНОВИЋ: Велико хвала, господине Бечићу.

 Уважени министре са сарадницима, па, схватили смо идеју предлагача, али очигледно није било довољно времена или идеја, додатних, како да се прецизније дефинише шта значи радна група, ко је образује, која је структура њена и тако даље. То је разлог што смо ми предложили да се овај члан брише. Иначе, нашој посланичкој групи, као што знате, амандмани „брише се“ нису својствени.

 Једини разлог за то је што није довољно било дефинисано, али у већини земаља Европске уније апсолутно и недвосмислено министарства спољних послова, или како се то зове, за европске послове, негде спољних послова и Европску унију, баве се овим стварима. Одговарајући директорати ово по аутоматизму раде, квалификовани су. Мислим да је и наше министарство, које има изванредну инфраструктуру, кадрове, а и организације, такво да покрива ову мултилатералу, то може успешно да одради и да то буде носилац ових активности, а радна група про-форме да се формира од представника, с обзиром на то на шта се мере односе, да буду укључена друга министарства, представници других агенција и слично.

 Мислим да ће Министарство спољних послова бити у стању, без обзира на неке недефинисаности, да хендлује ово, како млади воле да кажу, на најбољи могући начин. Хвала.

 ПРЕДСЕДАВАЈУЋИ: Захваљујем.

 На члан 12. амандман су заједно поднели народни посланици Дубравка Филиповски, Велимир Станојевић и Злата Ђерић.

 Влада и Одбор за спољне послове су прихватили амандман.

 Одбор за уставна питања и законодавство сматрају да је амандман у складу са Уставом и правним системом Републике Србије.

 Констатујем да је овај амандман постао саставни део Предлога закона.

 На члан 12. амандман су заједно поднели народни посланици Марко Ђуришић, Нинослав Стојадиновић, Александар Сенић, Бранка Каравидић, Биљана Хасановић Кораћ, Горан Богдановић, Слободан Хомен, Мирослав Маринковић, Иван Карић и мр др Благоје Брадић.

 Да ли неко жели реч? (Да.)

 Реч има академик Нинослав Стојадиновић.

 Изволите, господине Стојадиновићу.

 НИНОСЛАВ СТОЈАДИНОВИЋ: Нисам специјалиста опште праксе да о свему могу да дискутујем и да све знам, али смо обавили консултације, то значи, наше стручне службе, мој саветник, који је иначе врстан правник, обавио је консултације и експерти су рекли да је коректније да буду својинска права, него својинска овлашћења. Ето, то је једини разлог зашто смо овај амандман поднели, а мислим да примену закона неће битно нарушити ова дефиниција.

 То значи, ја знам шта је највећи проблем био за предлагача у овом нашем амандману, својинска права, оригинерна и деривативна. То је мало недефинисано тако да вероватно и то је био један од проблема и разлога што нам није прихваћен амандман, али кажем, и ако остане ово како је било мислим да неће бити проблем, мада могло је да се прихвати, чак је могао и Одбор без овог „оригинерних“ и „деривативних“ да прихвати, али шта је ту је, мислим да ово није велики проблем. Хвала.

 ПРЕДСЕДАВАЈУЋИ: Захваљујем.

 Реч има народни посланик Неђо Јовановић.

 Изволите, господине Јовановићу.

 НЕЂО ЈОВАНОВИЋ: Захваљујем, председавајући.

 Само бих са становишта струке, имајући у виду да се предлагач амандмана позвао на струку, указао на нешто што у принципу представља у правном смислу речи синониме. Својинска овлашћења потпадају под својинска права.

 Својинска овлашћења као атрибут права својине, који је апсолутно право, подразумева овлашћење и сваког тог дела својинског права, тако да се својинска овлашћења и својинска права апсолутно подударају. У овом правцу апсолутно не постоји ни један једини разлог, барем са правне стране да се врши корекција, односно измена, имајући у виду да се својинско право подразумева као право које је апсолутне категорије, не постоји веће право од тога. Сходно томе, и овлашћења из својинског права подразумевају то исто. Дакле, апсолутно никакве разлике да се ове две правне категорије, ова два правна института елиминишу, односно један други да елиминишу, они у ствари производе једно те исто зато нема потребе да се мења било шта. Хвала.

 ПРЕДСЕДАВАЈУЋИ: Захваљујем.

 На члан 13. амандман су заједно поднели народни посланици Зоран Живковић и Владимир Павићевић.

 Влада и Одбор за спољне послове прихватили су амандман.

 Одбор за уставна питања и законодавство сматрају да је амандман у складу са Уставом и правним системом Републике Србије.

 Констатујем да је овај амандман постао саставни део Предлога закона.

 Али, реч жели др Владимир Павићевић.

 Изволите, господине Павићевићу.

 ВЛАДИМИР ПАВИЋЕВИЋ: Поштоване даме и господо, уважени министре Дачићу, поштоване гошће и гости из Министарства, уважени потпредседниче Бечићу, молим вас да укључите тај скривени електронски уређај за математичке операције и да ми уз ова два минута на која имам право за образлагање овог амандмана мери и оних пет минута на које имам право по укупној амандманској расправи.

 ПРЕДСЕДАВАЈУЋИ: Врло радо, господине Павићевићу. Изволите.

 ВЛАДИМИР ПАВИЋЕВИЋ: Е, то, тако да министру Дачићу могу у седам минута да саопштим једно виђење о садржини овог амандмана и, наравно, будући да је господин Дачић министар спољних послова извесне упуте и око наше спољне политике, а пре свега, господине Бечићу, да упутим друге народне посланике у то шта је Влада прихватила када говоримо о нашим амандманима.

 Народни посланик Зоран Живковић и ја поднели смо амандман на члан 13. како сте ви то веома прецизно овде и саопштили и тај амандман је, поштована господо, један од три амандмана које смо поднели на овај предлог закона. Поштована господо, прихваћена су сва три амандмана. Министре Дачићу, то се није догађало, ово је први пут да ми народни посланици Нове странке имамо стопроцентни учинак у прихватању амандмана. Дакле, то до сада није било, браво, наравно, општа подршка за то, нема никакве дилеме!

 Мислим, поштована господо, ево да чује и господин Гирић, и господин Стојмировић и сва господа која су заинтересована за ову расправу, да је то последица одлуке министра Дачића, а ја сам га слушао овде пажљиво у начелној расправи, да ће финалну реч о амандманима да препусти струци. Будући да је господин Дачић финалну реч и овом амандману и о свим амандманима препустио струци, шта је последица, поштована господо, да су прихваћени сви амандмани нас народних посланика Нове Странке.

 То значи, поштована господо, да би било веома добро за све наше грађане овде да увек струка даје финалну реч. Нажалост, то није била пракса у овом сазиву Народне скупштине, а очигледно поводом овога предлога закона и наше амандманске расправе данас то јесте. Наравно, укупно смо, да обавестим министра Дачића, који није био чест гост у овом сазиву Народне скупштине и сигурно нема ту информацију, укупно смо, министре Дачићу, за годину и девет месеци, ми, народни посланици Нове странке поднели, а да чују и народни посланици, 1.950 амандмана, од којих је са ова три прихваћена амандмана укупно прихваћено 187 амандмана нас народних посланика Нове странке.

 Министре Дачићу, да чујете сада ову информацију, када се ове бројке пренесу у проценте, то значи да ми народни посланици Нове странке имамо 9,6% прихваћених амандмана, што по извесним аналогијама који неки од нас са Факултета политичких наука, на пример, овде примењују, износи, министре Дачићу 9,6% подршке грађана Новој странци. Још један аплауз, поштована господо, општа подршка за то.

 Министре Дачићу, то за мене значи да је Нова странка максимално искористила ово време једног посвећеног, марљивог рада у ових годину и девет месеци у овој Народној скупштини како бисмо показали грађанима наше Републике како треба заговарати један систем идеја, веровања, вредности и мишљења у нашој Народној скупштини.

 Наша стартна позиција, министре Дачићу, на овим ванредним парламентарним изборима, који ће изгледа бити крајем априла, износи 9,6% и то нас самостално. Министре Дачићу, само Нова странка, а ако сада, на пример, замислимо, ево једну ситуацију, ево ту је и господин Јован Марковић из ДС, ако сада замислимо да са ДС направимо савез, министре Дачићу, па 30% ми освајамо.

 Још једну ствар да кажем министру Дачићу, 9,6% мени то делује таман толико колико и СПС има као стартну позицију или да кажем имао, што сугерише сада господин Живковић, 9,6% до краја овог сазива 10%.

 Наравно, поштована господо, веома је важно да овај повод амандманске расправе поводом амандмана који је прихваћен на члан 13. подсетим још једном министра Дачића на важност формализовања спољнополитичке орјентације наше државе. Слушао сам ваш одговор на ово моје питање и у начелној расправи, ви сте ту саопштили – па, добро, можда није стратегија врста документа која треба овде да дође, али је веома важно да се у Скупштини отвори и то као једна тема, једне седнице кроз расправу да разговарамо о актуелним стварима.

 Па, поштована господо, ако овде имамо сталне говоре да нема представника ниједне странке који није за то да Србија постане пуноправна чланица ЕУ зашто то, поштована господо, да не формализујемо и следећу ствар да урадимо, господине Дачићу, да у сусрету са грађанима једних са другима овде стално потенцирамо то да је врхунски национални интерес грађана наше Републике и наше државе да Србија постане пуноправна чланица ЕУ, а не, министре Дачићу, као што се често дешава да се каже овако са стране, ми хоћемо тамо, а онда да се дода – али истовремено треба да штитимо наше националне интересе.

 Па, поштована господо, дајте једном да се то прецизно заведе, ево, у стенограму наших седница, да је врхунски национални интерес за нас пуноправно чланство у ЕУ, да се обавежемо овде да ћемо сви до једнога да деламо у складу са тако дефинисаним националним интересом, а не да остављамо простор за разне комбинације, за разна промишљања о томе како ће се променити геополитичка ситуација, како смо ми, као нека међа света, како овде ударају ветрови са Истока, Запада, Севера, Југа.

 Па, није то тако, поштована господо. Дај да се договоримо да, када се тиче спољне политике, дефинишемо наш врховни национални интерес са знањем да ће то да обезбеди бољи живот нашим грађанима у нашој држави.

 Ја мислим, министре Дачићу, да би то било примерено делање. Хвала.

 ПРЕДСЕДАВАЈУЋИ: Захваљујем, господине Павићевићу.

 По тој вашој логици онда СНС не треба уопште на изборе, она већ у старту има 90 и нешто процената прихваћених амандмана, али, ипак, честитам што сте ви на крају овог сазива схватили да не вреди подносити стотине амандмана, него неколико смислених и то буде прихваћено. Захваљујем с.

 Реч има народни посланик Зоран Бабић, изволите, господине Бабићу.

 ЗОРАН БАБИЋ: Господине Дачићу, господине председавајући, даме и господо народни посланици, ја сам један од народних посланика овде са мало дужим стажом у Народној скупштини.

 (Зоран Живковић: Предуго.)

 Верујем, да, за оне који добацују и кажу – предуго; сматрам да су они предуго на политичкој сцени Србије и да су им то грађани Републике Србије више пута рекли и један сам од људи који због посла који обављам изузетно добро познајем и Пословник о раду Народне скупштине. Знам да су уторак и четвртак дани када народни посланици постављају посланичка питања.

 Међутим, господине Бечићу. Господине Бечићу?

 ПРЕДСЕДАВАЈУЋИ: Изволите, господине Бабићу.

 ЗОРАН БАБИЋ: Нисам знао, а ево ту имате заменика секретара, па ме обавестите, нисам знао да је среда дан за вицеве у Народној скупштини. Нисам знао да је среда дан за шалу и шегу у Народној скупштини, али ћу прихвати…

 ПРЕДСЕДАВАЈУЋИ: Али, морате да признате да сте се лепо насмејали овом вицу, господине Бабићу.

 ЗОРАН БАБИЋ: Па, занте док се неко смеје и док је некоме забавно, грађанима Републике Србије када слушају претходног говорника, вероватно да се плаче.

 Али, ћу прихватити тај шаљиви, комични дух, који је претходни говорник унео, па пошто су избори, Парламентарни избори веома извесни у наредном периоду, нису расписани, али верујем да ће бити у наредним недељама и расписани, онда ово прихватање амандмана сматрам као својеврсно опроштајно прихватање амандмана, опроштајно у смислу да ће неки народни посланици, међу њима, верујем, и предлагачи амандмана, ову Народну скупштину вероватно гледати само са спољне стране, када прођу овде улицом испред Дома Народне скупштине, када дођу на Трг Николе Пашића, или када погледају заседања следећег, Једанаестог сазива Народне скупштине, када га буду посматрали преко преноса РТС-а.

 Тако да, ово прихватање амандмана схватам као једно опроштајно од стране Владе Републике Србије, најквалитетније, најспособније Владе која је успела да направи битне искораке и на нашем европском путу, али и битну реформу нашег друштва и то опроштај са онима који су чувеним, сада већ чувеним, али не по добру, него по лошем, чувеним амандманима „брише се“, пробали такав реформски процес и да зауставе.

 Међутим, о томе нећу говорити ни ја, о томе неће говорити ни предлагачи амандмана, о томе ће говорити грађани Републике Србије на фер и демократским изборима, на изборима који су организовани по изборном законодавству, које је усвојио бивши режим, а оно што неки тврде, видим, у штампаним и електронским медијима да ће бити не знам ти каква крађа на изборима, па зар је могуће да је бивши режим правио такве законе и припремао се или вршио крађу. То је својеврсно признање, веома лоших ствари које сте у прошлости радили.

 Међутим, оно што неко овде, у овој сали говори, посматрајући своју пројекцију у огледалу, не мора да значи и не значи да су такви и сви остали политички актери на политичкој сцени Србије…

 ПРЕДСЕДАВАЈУЋИ: Молим вас, господине Бабићу, само да се вратите на амандман.

 ЗОРАН БАБИЋ: А амандман је прихваћен. Наравно да ће га скупштинска већина подржати, наравно да ће постати саставни део Предлога закона, али га сматрам као својеврстан опроштајни од предлагача који ће, сигуран сам, ову Народну скупштину и будућа заседања пратити преко ТВ екрана. (Аплауз.)

 ПРЕДСЕДАВАЈУЋИ: Захваљујем.

 Реч има први потпредседник Владе, господин Ивица Дачић. Изволите, господине министре.

 ИВИЦА ДАЧИЋ: Наравно да се у припреми закона увек десе и неке грешке и желим само да би сте знали о чему је овде реч, господин Павићевић је заједно са послаником, господином Живковићем, они су поднели три амандмана, сва три амандмана се односе на исправљање штампарских грешака или грешака у формулисању.

 Рећи ћу о чему се ради.

 Када је реч о овом члану, првом амандману, у тексту стоји „међународна мера ограничавања спроводе се“. Њихов амандман је „спроводи се“.

 Други амандман се односи на то да се подаци о физичким лицима у евиденцији чувају у складу са прописима којима се уређује, у тексту закона стоји „уређује заштиту“, а амандман је „уређује заштита“.

 Трећи амандман се тиче, само да видим, да „физичко и правно лице које се налази на консолидованој листи може „преко Министарства**,** поднети захтев“. Ту је био зарез иза Министарства, а амандман је да се избаци зарез.

 Ми смо прихватили те амандмане после дугог размишљања, али ја желим да захвалим што сте то предложили, јер криви смо сви ми што смо ово написали, а нисмо обратили пажњу.

 Према томе, ако не будете у парламенту следећи пут, ангажоваћу свакако господина Павићевића да чита све ове законе, јер је веома корисно то. Хвала. (Аплауз. А чује се и смех у сали.)

 ПРЕДСЕДАВАЈУЋИ: Захваљујем, господине Дачићу.

 Реч има народни посланик Ђорђе Милићевић.

 Изволите, господине Милићевићу.

 (Зоран Живковић: Јављам се за реч. Ја сам предлагач.)

 Предлагач је господин Павићевић и ви сте предлагач, да, можда имате предност да искористите ваших пет минута.

 Извињавам се, господине Милићевићу, господин Живковић тражи право да као предлагач амандмана има предност.

 Изволите господине Живковићу.

 ЗОРАН ЖИВКОВИЋ: Хвала вам, користим пет минута.

 Трудићу се да поменем и неку реч везану за амандман пошто то нико није после господина Павићевића поменуо…

 ПРЕДСЕДАВАЈУЋИ: Морате бити поштени да кажете да није ни господин Павићевић.

 ЗОРАН ЖИВКОВИЋ: Јесте, рекао је и број и дао је и статистику и процену…

 ПРЕДСЕДАВАЈУЋИ: Број прихваћених амандмана, у праву сте.

 ЗОРАН ЖИВКОВИЋ: И процену и све то, и хајде прво потпредседнику Владе о томе ко је кад био у парламенту, ко је излазио и ко је улазио у парламент.

 Хајде да се, бар, ми који смо ту двадесет и нешто година дигнемо испред ове бизарности коју чујемо понекад.

 ПРЕДСЕДАВАЈУЋИ: Молим вас, господине Живковићу, ја вас молим само да бирате речи.

 ЗОРАН ЖИВКОВИЋ: Ја не знам где сте се ви препознали, ја причам о господину Дачићу.

 ПРЕДСЕДАВАЈУЋИ: Ја сам се препознао, нек буде да сам се ја препознао, јер не желим да тако нешто говорите другим народним посланицима, све што желите у вашем излагању до увреда да кажете, ја бих вас замолио да упутите само председавајућем, немојте народним посланицима.

 ЗОРАН ЖИВКОВИЋ: Не, ја причам са потпредседником Владе. То значи, њему се обраћам. А реч „бизарност“ није увредљива.

 ПРЕДСЕДАВАЈУЋИ: То је тек срамота, господине Живковићу.

 ЗОРАН ЖИВКОВИЋ: Ма то што ви мислите, то је ваш проблем. Реч „бизарност“ није никаква ружна реч, то је једна дефиниција нечега што се дешава.

 Према томе, било је у овом здању пуно посланика, мењале су се власти, мењала се и опозиција и ово здање би требало да буде врх неке парламентарне државне власти у овој држави, тако што ће га људи који седе у њему чинити таквим, те бих ја замолио, бар, посланике који имају то, да кажем, двомиленијумско искуство, а то значи да су почели своју каријеру у деведесетим годинама прошлог века, а још увек су овде, да бар у својим расправама држе тај неки, што би рекли модерни аналитичари, ниво.

 Што се тиче самог закона, закон је добар. И мене чуди како то на крају мандата тек да дођемо до једног закона који ће јасно и јавно да дефинише наше обавезе према нечему што се зове, колоквијално, међународне санкције. Но, кад год, добро је и да се десило и сада.

 Примедба на наше амандмане, господина Павићевића и моје, који поправљају текст, јесу неутемељене. Ми поправљамо текст на разне начине. Најбољи амандмани су нам – „брише се“, јер тиме указујемо да је део неког закона или цео закон катастрофалан и да му помоћи нема и да је најбоље да буде повучен из процедуре или да га не потпише председник државе, као што смо имали бар у једном случају. То је председник државе, избор парламентарне већине, на то место, бар је једном уважио наше амандмане и одбио да потпише закон који је требало да омогући крађу нечег мало што је преостало на Дедињу од јавних зграда.

 Било је и неких других места, где су амандмани „брише се“ били прихваћени, рецимо, од Народне банке Србије.

 (Александар Мартиновић: Да ли је ово тема?)

 Тема је, само ће онај ко зна да схвати тему да проникне у ову моју херметичну причу.

 А што се тиче избора и пошто сам чуо страх неких посланика да ће бити ухваћени у изборној грађи, ја вам гарантујем да ако се то случајно деси, понављам, ако се то случајно деси, да ћете бити ухваћени! Ја сам експерт за то. ( У сали се чују гласни коментари.) Ја сам то радио још 1996. године и 1997. године, и 1999. године.

 ПРЕДСЕДАВАЈУЋИ: Господине Живковићу, господине Живковићу, ја вас молим да се вратите на тему и да говорите о предложеном амандману, који је прихваћен.

 ЗОРАН ЖИВКОВИЋ: Враћам се на тему, наравно. Међународна мера ограничења спроводи се на средствима у својини, државини или их на неки други начин користи субјект према којем се мера примењује. То је јасно као дан, члан 13. Али, те међународне санкције не искључују домаће санкције, које могу да буду и политичке и кривичне.

 И, добро је што су се неки јавили. Добро је што се потресао цео један естаблишмент од прекјуче мојом изјавом од јуче о томе да су …

 (Опет се чују гласни коментари у сали.)

 ПРЕДСЕДАВАЈУЋИ: Господине Живковићу, молим вас, можда ви мислите да је ваша изјава важна, али имамо и пуно људи које овде видимо да сматрају да је ваша изјава коју сте изнели потпуно бесмислена.

 ЗОРАН ЖИВКОВИЋ: А откуд вама право да са мном …

 ПРЕДСЕДАВАЈУЋИ: Тако да вас молим да се вратите на тему. Захваљујем, истекло је време.

 (Зоран Живковић: Истекло вам је време, то је тачно.)

 Реч има народни посланик Марко Атлагић, по Пословнику.

 Морате да се пријавите, господине Атлагићу.

 Изволите, докторе Атлагићу.

 МАРКО АТЛАГИЋ: Поштовани господине потпредседниче, повређен је члан 107 – достојанство Народне скупштине, јер је претходник увредио народног посланика Зорана Бабића, рекавши да „сабласт“ не значи нешто лоше.

 (Зоран Живковић: Дођи да видиш!)

 ПРЕДСЕДАВАЈУЋИ: Молим вас, господине Живковићу …

 МАРКО АТЛАГИЋ: Ја подсећам њега, а пошто је изашао ван из сале, и академску честитост, да сабласт значи наказа и ругоба, „Српски речник“ књига четири 597 страна, 1973. година.

 Тражим да се сагласно члану 107. и 108. и 109. најоштрије казни претходни говорник, јер је јако увредио нашег председника посланичке групе народног посланика Зорана Бабића, и без икаквог разлога. Хвала.

 ПРЕДСЕДАВАЈУЋИ: Господине Атлагићу, домаће васпитање се доноси од куће и нема казне која то може да промени.

 Захваљујем. (Аплауз.)

 Да ли желите да се Скупштина изјасни?

 (Марко Атлагић: Не.)

 Хвала.

 Реч има народни посланик Зоран Бабић.

 Изволите, господине Бабићу.

 ЗОРАН БАБИЋ: Захваљујем, господине Бечићу, и вама и мом уваженом колегу професору Марку Атлагићу. Додао бих ту да је бизаран, чудан, настран, али добро, то ћу додати у једну ниску увреда коју ћу истрпети и носити заједно са мојим осталим колегиницама и колегама из Посланичке групе СНС, јер када не могу да вам кажу – крали сте на виноградима, крали сте, 500.000 евра сте узели и отели од ових грађана Републике Србије, као што је то радио господин Живковић, онда вам је једино остало да вређате оне људе са друге стране.

 Није први пут, а верујем да је међу последњим, када нас је господин Живковић овде називао и стоком и олошем и ђубретом и разноразним погрдним именима. Стрпљиво и трпељиво ћемо све то истрпети. Уколико ће неко у Србији живети боље од таквог вређања, у реду је, прихватам, носићемо такве ствари. Али, уколико вам је једини програм – мрзимо Вучића, мрзимо СНС, лагаћемо и вређаћемо, понижаваћемо, радићемо све и свашта само да зауставимо Србију на реформском курсу, на реформском путу, зауставићемо Србију на путу да постане пристојна, нормална, уређена држава, са таквом платформом морате и да изађете пред грађане Републике Србије. Морате да им кажете шта желите, да им кажете да желите да се заустави нормалан живот у Србији, да желите нестабилност, за разлику од ове Владе Републике Србије, која је радила само и искључиво на стабилности, да им кажете да хоћете да вратите све оно што сте користили, све оне бенефите власти које сте користили!

 И ма како они који се и у овом тренутку онако чудно понашају и кажу – па зар ја, да, зато што подржавате такву политику, зато што сте малопре аплаудирали када је ваш колега и ваш шеф странке вређао друге посланике. Да ли је то политика, да ли су то речи за светилиште српске демократије?! Да ли су то речи за Народну скупштину Републике Србије?! Да ли су то речи од којих ће неко у Србији живети боље? Не, нису!

 Шта је са свим оним стварима које сте пласирали у протеклим месецима? Шта је са оним претњама које су наводно упућене Бојану Пајтићу и оним несретним графитима у Новом Саду, које је СНС прва осудила? Ко их је писао? Члан Демократске странке. Шта је са афером прислушкивања? Испоставило се нетачно. Шта је са афером да је неко од Лидије Удовички тражио било какву корист, било какав новац? И Никола Петровић и сви остали су били спремни да оду на полиграф, сви осим Бојана Пајтића и вас, који сте тако здушно говорили о свему томе!

 Да ли имамо сведочанство Лидије Удовички да јој нико није (ни разговарао) нити тражио, нити било шта очекивао од ње, нити је разговарала са тим људима? Да ли имате образа и части да једном кажете – извините, за све лажи, за сва вређања која смо вам упутили?!

 Шта је са тим несретним приказивањем лога СНС, у један и нешто ноћу у „Арени“? Шта сте радили, какву сте кампању водили преко друштвени мрежа и како сте обмањивали људе у Србији? Коме ће више од ваших лажи бити боље и шта је циљ тих лажи? Да ли је циљ победити СНС? Па, изађите на фер демократске изборе, на изборе по изборним законима које сте ви донели. Погледајте једном истини у очи. Дајте да суочимо ставове, да супротставимо политике, учинак, шта сте ви урадили, а шта смо ми урадили за ове две године.

 Докле, више, вређање? Да ли је неко из СНС у протекле две године било шта ружно рекао, добацио, а камоли за скупштинском говорницом рекао и вређао? Не, није, не, није, а и да јесте, био би санкционисан, јер смо спремни на тако нешто. Бићемо спремни и у петак једну тешку седницу да обавимо овде у Народној скупштини, зато што је одговорност изнад свега. И то нас одваја од вас, одговорност у супротности са политичком бахатошћу, политичком бахатошћу која је само вама донела милионе, која је само вама донела субвенционисане фрушкогорске винограде и тада субвенционисани фрушкогорски виногради су спремни овде да некоме кажу и упуте најоштрију и најнижу увреду. (Чује се**:** Ауу, ауу!) И ви томе аплаудирате, ви са академском честитошћу, срам вас било! Срам вас било! (Аплауз.)

 Председавајући: Молим вас, господине Бабићу, молим вас да закључимо сада овај амандман.

 ЗОРАН БАБИЋ: И неко ко је завукао руку у џеп грађана Републике Србије, сада ће бити тај, ваљда због тог искуства у крађама, који ће спречити неке друге крађе. (Опет се чује**:** Ауу, ауу!) Па када је медвед чувао мед? Никад. Увек смо спремни да суочимо ставове, увек смо спремни да прихватимо боље решење, увек смо спремни на дијалог, али тог дијалога нема. Јер, када са једне стране постоји пружена рука зарад договора, зарад бољитка нашег друштва, а са друге стране вам дође шамар, и ко је ту бољи? Онај ко је спреман на дијалог или онај ко је спреман на лаж, на шамар, на ударање?

 Ја ћу поносно и сада, и поред оваквих увреда које су ми малопре упућене, и мени и мојим колегиницама и колегама, и даље држати руку у ваздуху, зато што сам овде да бих, на крају крајева, био и џак за ударање Зорана Живковића, да бих био мета и циљ ваше политичке мржње. Да, и то радите, али зато немојте да призивате проценте, већ изађите сами на изборе, па ћете проћи као у Сомбору пре неколико дана. (Чују се у сали коментари посланика.) И шта полако? Не може живот у Србији да се посматра полако! Изађите на изборе па ћете проћи као у Сомбору пре неколико дана. Од 11 кандидата, последњи кандидат СНС има за 200 и нешто гласова више него ваш најбољи кандидат. (Аплауз.)

 Е, то је оно што грађани Републике Србије хоће. Е, то је оно што се једино цени. Мишљење људи у Србији, а људи у Србији ће знати да праве разлику између оних који живе за политику, између људи који отварају радна места, између људи који се боре за сваку инвестицију, између људи који отварају преговарачка поглавља са ЕУ, људи који су добили сваку подршку на сваком месту на свету за наше понашање у мигрантској кризи, људи који су смањили дефицит буџета, људи који су направили раст БДП. Ти људи седе у Влади Републике Србије, направиће разлику између те политике и политике лажи, политике увреда и политике мржње.

 Рећи ћу још једном, надам се и последњи пут у овом парламенту, мржња је, даме и господо народни посланици, као бумеранг. Замахнућете јако и бацићете још снажније тај исти бумеранг, окренуће се он око моје главе, око главе мојих колегиница и колега из СНС и вратиће се вама у дану избора, и вратиће вам га грађани Републике Србије, нећу то урадити ја, нити било ко други. Због тога је много боље да не загађујемо више ову салу, овај дом, ово светилиште српске демократије и парламентаризма, да не загађујемо више оваквим речима које смо малопре чули и да ова врата, која је тако јако залупио за собом, залупи их за сва времена. Али не зато што тако желим ја, или неко било ко други, већ зато што су тако рекли грађани Републике Србије. (Аплауз.)

 ПРЕДСЕДАВАЈУЋИ: Захваљујем, господине Бабићу.

 Беспотребно је, потпуно је то јасно у Србији свакоме да премијер Вучић и СНС жели да врши јавне функције само уз вољу грађана.

 Извињавам се народним посланицима, претходном говорнику, у ствари, господину Живковићу, много пута сам говорио да ако не може да се уздржи од увреда, то упути само председавајућем, да не вређа народне посланике, тако да се извињавам што као председавајући нисам могао да спречим да увреде буду упућене народним посланицима. Захваљујем.

 Реч има и извињавам се, господине Милићевићу, али нисте остали у систему а требало је да вам дам реч пре Зорана Бабић, али изволите сада.

 Реч има народни посланик Ђорђе Милићевић.

 ЂОРЂЕ МИЛИЋЕВИЋ: Захваљујем, господине Бечићу.

 Најпре, господине први потпредседниче Владе Републике Србије, уз образложење које сте дали, ми прихватамо ово и подржаћемо амандман који су предложиле колеге Павићевић и Живковић.

 Господине Бечићу, прихватамо ваше извињење и сматрамо да тема јесте веома озбиљна, одговорна и да нема места, времена, нити је тренутак за овако театралне наступе.

 Говори се о изборима, а избори још увек нису расписани. Изборна кампања је увелико почела и то, чини ми се, нажалост, један вид негативне изборне кампање. Ја предлажем господину Бабићу да и посланици СНС, као и посланици СПС, као и до сада, озбиљно, одговорно, посвећено, радимо свој посао у Народној скупштини Републике Србије, а када дође тренутак, нека грађани одлуче коме ће указати поверење.

 Господине Бабићу, ви сте у потпуности у праву. Слажемо се у потпуности када кажете да је прошло време када су се избори и поверење грађана у Србији добијали на основу празних политичких прича, измишљених афера, политичког маркетинга. Ипак нешто друго опредељује поверење и то кога ће грађани изабрати, а то су резултати.

 Резултати рада ове Владе Републике Србије су видљиви и препознатљиви и ми смо убеђени да ће их грађани на прави начин сагледати и да ће, упркос кампањи која је већ почела и у којој се каже да Србија треба да гласа против, ми смо убеђени да ће Србија гласати „за“.

 И, када је реч поводом некакве бриге о некаквим индицијама за крађу на наредним ванредним парламентарним изборима, нама се чини да је то само покушај некаквог алибија, или да се нађе разлог за евидентан изборни неуспех. Али, рекао сам, тема је крајње озбиљна и одговорна, да бисмо имали овакве театралне наступе.

 Вратићу се на законски предлог. Дакле, ми хоћемо прихватити овај амандман, уз образложење првог потпредседника Владе, прихватамо образложење првог потпредседника Владе господина Дачића. Јасан је циљ који се жели постићи овим законским предлогом, а то је – јачање међународног угледа Србије. Овде имамо најпре потребу усклађивања нашег законодавства са међународним правом, на једној страни, а на другој страни усвајање овог законског предлога проистиче из обавезе, када је реч о Србији и чланству Србије у међународним организацијама.

 Имамо 26 предложених амандмана и, чини ми се, исправите ме ако грешим, два одборска амандмана. Није било суштинских амандмана. Ви сте то, господине Дачићу, у уводном излагању потпуно јасно и прецизно рекли, што значи да имамо заједнички циљ и заједнички именитељ. Ми сматрамо да је то јако важно. Влада Републике Србије и данас, по ко зна који пут, показује један одговоран и озбиљан однос, када говоримо о раду Народне скупштине, да кроз разговор, кроз дијалог, без обзира да ли су амандмани поднети од стране позиције или опозиције, прихватањем амандмана, дође до што квалитетнијег законског оквира. Али, одговоран, наравно, и озбиљан однос данас показује и Народна скупштина Републике Србије.

 Амандмани који нису прихваћени, нису прихваћени, и то сте јасно и прецизно рекли, због процедура, због формулација које нису прихватљиве, али јесу исправљене кроз два амандмана које је поднео ресорни одбор.

 Било је данас речи о спољној политици коју води Влада Републике Србије. Посланички клуб СПС у том контексту пружа пуну подршку Влади Републике Србије.

 (Нинослав Стојадиновић: Тема.)

 Влада Републике Србије води једну избалансирану и уравнотежену спољну политику, где је наш интерес неприкосновени приоритет. Дакле, чланство у ЕУ је кључно и стратешко опредељење, стратешки интерес, али Србија жели, хоће и Србија ће наставити да гради односе и са САД, и са Русијом, и са Кином и са бројним другим земљама.

 Вратићу се, наравно, на законски предлог. Усвајање овог закона је предвиђено и Националним планом за усвајање правних тековина ЕУ, што је, такође, веома важно. Усвајањем овог закона испуњава се успешно још једна у низу обавеза на европском путу Србије, а тиче се Поглавља 31 – Спољна, безбедносна и одбрамбена политика. И, усвајањем овог законског предлога ствара се квалитетан правни оквир за примену међународних мера ограничавања у Србији. Захваљујем. (Аплауз.)

 ПРЕДСЕДНИК: Захваљујем.

 Реч има др Љубиша Стојмировић.

 ЉУБИША СТОЈМИРОВИЋ: Поштоване колегинице и колеге, па мени је, баш, жао што је дискусија о једном амандману, која је почела јако весело, дошла у ову ситуацију. Ја сам само хтео да кажем да ми је драго да су колегама усвојени амандмани и да им је драго што се залажу за то што је стручност доминантна, односно да је стручност на првом месту.

 Е, на основу тога поручио бих само колегама који су предлагали амандман, када говоре о изборним резултатима и о процентима који ће бити на избору, односно са којима почињу ове изборе, боље да пусте када дође тај тренутак када буду избори да виде резултате, па онда да причају о изборним резултатима, и нека и то препусте струци. Нека струка даје анализу. Не може да буде анализа 9,60% због тога што је усвојено неколико амандмана.

 С друге стране, од тих 1900 амандмана највероватније да је, неких, 1700, ако не и више било брише се. А има једна народна пословица која каже – боље је говорити мало а паметно, него много а непаметно.

 И још само једну ствар да кажем колегама везано за ЕУ, немојте да будете као мала деца – нама је једини и најважнији стратешки циљ улазак у ЕУ и тако даље! Па не, сви смо се залагали и сви смо то у својим програмима писали, нама је први, једини, најважнији циљ благостање свих грађана Србије. Ми не можемо да уђемо у ЕУ сиромашни, мали, никакви, него морамо да уђемо богати, велики и јаки. И тад ће нас ЕУ, онда, много драже и боље примити. Хвала. (Аплауз.)

 ПРЕДСЕДНИК: Посланиче Ристичевићу, по амандману?

 По амандману.

 МАРЈАН РИСТИЧЕВИЋ: Наравно. Даме и господо народни посланици, ја захваљујем Влади Републике Србије што је усвајајући овај амандман усвојила законско решење које су предложили, између осталог, и пољопривредници, јесте да су са Врачара, јесте да су сељаци из града, али сељак је сељак, а амандман је амандман.

 Дакле, 50% заслуга за ово имају сељаци. Аналогно томе, дакле, моја Народна сељачка странка има 4,8%, ако то поделимо оних 9,6%, па поделимо оне заслуге, јер ово није могао смислити један, ово је требало два паметна да смисле овако компликован амандман, и зато, с обзиром на то да је мој колега пољопривредник учествовао у писању овог амандмана, ја верујем и захваљујем Влади Републике Србије да је моја Народна сељачка странка на ивици цензуса, тј. да имамо 4,8% гласова.

 Дакле, ја говорим, да ме не би прекинули, на начин на који је предлагач образлагао своје амандмане износећи проценте, а ја говорим да је исправљање ових граматичких и словних грешака драгоцено, посебно када у томе допринос дајемо ми пољопривредници.

 Ми смо се некада удруживали 2000. године, јесмо се политички удруживали да бисмо победили. Сада мој колега пољопривредник хоће да плагира тај период, хоће да плагира 5. октобар, али се они удружују да пређу цензус. Дакле, сви заједно се онако удружују да пређу цензус и то је њихово право, и то је њихово право да доказују као и кроз предлоге амандмана, кроз проценте, кроз аналогије.

 Сада када узмемо за колико су амандмана гласали, од 1919 амандмана јел' верујете да су за само осам гласали? Дакле, извукли смо статистику, предлагачи амандмана су од 1919 својих предлога подржали само осам. Осам пута су гласали, па, када то преведемо у проценте, аналогно томе, ја верујем да је то негде 0,45% гласање за сопствене амандмане. Па кад они нису веровали у те своје идеје, у своје амандмане, у своје исправке закона, како ће грађани да им верују за нешто што они ни сами не верују? Како ће грађани да верују у неки нови 5. октобар, када су 5. октобар потрошили шестог октобра? Енергију грађана од 5. октобра су заменили за ташне од 6. октобра и мој колега пољопривредник би могао то најбоље потврдити.

 Што се тиче амандмана и тих њихових улазака у ЕУ, они су мени обећали 2002, 2003. године, да ћемо ми ући у ЕУ 2007. године. И уместо да мој колега пољопривредник и једини пољопривредник који је био премијер, уместо да нас уведе 2007. године у ЕУ, он нас је увео у Фрушку гору у виноград. Дакле, ЕУ обећана 2007. године се претворила у улазак у виноград на Фрушкој гори, у Крчедину, 2007. године.

 Па, аналогно томе, да ли ви желите да уђемо у ЕУ или да уђемо у винограде у Крчедину на Фрушкој гори? Волео бих да је мој колега пољопривредник ту и да чујем такву врсту одговора.

 Амандман јесте био компликован, јесте било потребно да лектори, међусобно њих двојица, сарађују, али чак верујем да га они нису писали, већ да то ради нека служба која прегледа граматичке грешке и тако даље, исправља их, пише им амандмане, верујем да су понекад толико лењи да не могу да прочитају оно што су наводно они писали, али ценим ту њихову борбеност у исправљању граматичких грешака. Ценим и то што је Влада то прихватила, што значи да је то саставни део Предлога Владе, да се за њега није гласало, да се о томе нису изјашњавали грађани. Наравно, свему томе смо ми пољопривредници дали свој недвосмислени допринос да такав компликован амандман, са исправљањем граматичких грешака, буде усвојен.

 На крају да кажем, с обзиром на то да су овде спомињане неке авети, сабласти, да сам често називан овде ренесансним ликом, мој колега пољопривредник није ту, да је ту, објаснио бих му да је ренесанса била један добар, плодотворан, добар период, тако да се ми из Народне сељачке странке поносимо тиме што учествујемо, заједно са другим странкама, својим малим доприносом што учествујемо у обнови земље коју су они довели на руб провалије, стрмекнула је доле да треба 100 да је подигнемо, они који су обећали да ће 2007. године да нас уведу у ЕУ, не би нас увели ни 2070. године. Увели би нас у стотине винограда, али нас у ЕУ не би увели.

 Ако се не сложите и не помирите, нико вас не може понизити, нико вам не може створити осећај мање вредности ако се ви то, господине Бабићу, тиме не служите, ја се никад са тим увредама не слажем, зато што, морате запамтити, мој колега пољопривредник је ретко паметан човек. Али стварно ретко, стварно ретко, стварно ретко! Хвала. (Аплауз.)

 ПРЕДСЕДНИК: На члан 14. амандман су заједно поднели посланици Посланичке групе Борис Тадић-СДС-ЗЗС-ЗС.

 Желите ли реч? (Да.) Хвала.

 Нинослав Стојадиновић. Изволите.

 НИНОСЛАВ СТОЈАДИНОВИЋ: Хвала, поштована госпођо Гојковић.

 Уважени министре Дачићу са сарадницима, ја сам већ у уводном излагању нешто говорио о овом амандману. Ми смо овде хтели мало да поправимо два став. Став 1. и став 3. и очигледно да је предлагач имао слуха да ову корекцију трећег става спроведе и спровео је како то одговара међународном праву, прописима и позитивној пракси у дипломатији. Тако да смо задовољни како је то на Одбору јутрос усвојено.

 Суштина је била у томе да се „нотификује“, ми смо написали, овде стоји обавештава међународна организација чије се мере примењују, односно преузимају, тако да смо задовољни овом корекцијом. Суштински на основу нашег амандмана, нашег предлога, предлагач је на Одбору кориговао оригинални предлог и сада је то један одличан члан закона. Хвала.

 ПРЕДСЕДНИК: Хвала. На члан 14. амандман је на основу члана 157. став 6. Пословника поднео Одбор за спољне послове.

 Министре, молим вас, да се изјасните.

 ИВИЦА ДАЧИЋ: Хвала, госпођо председнице.

 Амандман је предложен како би се јасно прецизирало да се о одобреном ослобађању дела средстава због плаћања ванредних трошкова у ситуацијама које се нису могле предвидети обавештава међународна организација која је увела мере ограничавања.

 Знате како, тешко је једним актом предвидети сваку животну ситуацију у којој свако може да се нађе и уопште било да је реч о држави, неком правном субјекту или појединцу. Зато смо се трудили да се пронађе решење којим би се обухватила суштина онога што смо сви заједно желели, а то је да се то појасни и да не буде око тога проблема у спровођењу, односно имплементацији овог закона.

 У складу са тим предлагач прихвата амандман Одбора.

 ПРЕДСЕДНИК: Захваљујем.

 Министар је прихватио амандман.

 На члан 14. амандман су заједно поднели посланици Дубравка Филиповски, Велимир Станојевић и Злата Ђерић.

 Да ли неко жели реч? (Не.)

 На члан 16. амандман су заједно поднели посланици Посланичке групе Борис Тадић – СДС, ЗЗС, ЗС.

 Влада и Одбор за спољне послове прихватили су амандман, а Одбор за уставна питања и законодавство сматра да је амандман у складу са Уставом и правним системом Републике Србије, па констатујем да је овај амандман постао саставни део Предлога закона.

 Реч има народни посланик Нинослав Стојадиновић. Изволите.

 НИНОСЛАВ СТОЈАДИНОВИЋ: Ево, само да искористим прилику још једном да захвалим на томе што је предлагач имао слуха да и ову, на први поглед, малу корекцију, а у ствари у томе има и доста суштине, није то само интерпункција и шта ја знам, да прихвати и да се тиме још додатно побољша овај предлог закона. Хвала.

 ПРЕДСЕДНИК: Захваљујем.

 На члан 18. амандман су заједно поднели посланици Зоран Живковић и Владимир Павићевић.

 Пошто су Влада и Одбор за спољне послове прихватили амандман, а Одбор за уставна питања и законодавство сматра да је амандман у складу са Уставом и правним системом Републике Србије, констатујем да је овај амандман постао саставни део Предлога закона.

 Реч има народни посланик Владимир Павићевић. Изволите.

 ВЛАДИМИР ПАВИЋЕВИЋ: Поштоване даме и господо, посебно ми је задовољство једно сазнање да ће у дану за гласање народни посланици СНС, господине Дачићу, када буду гласали за овај предлог закона у целости, између осталог, гласати и за овај наш амандман који сте ви прихватили.

 Видели сте колики су отпори чак и томе да се прихвати један амандман поводом претходног нашег амандмана, где сам се јавио само да покажем још једном шта је прихваћено и када се петоро, шесторо посланика јавило да ме критикују, а на крају ће гласати за то.

 Господине Дачићу, овде сада желим да урадим једну корекцију и што се тиче вашег става. Ви сте коментаришући наш претходни амандман саопштили да се он тиче једне штампарске грешке. Ево сада ћу логички да вам покажем како сте ту направили једну погрешку, јер сте у образложењу за прихватање нашег амандмана на члан 18. написали, министре Дачићу **–**„Амандман се прихвата из разлога наведених у образложењу амандмана.“

 У образложењу амандмана ми нисмо написали, господине Дачићу, да коригујемо једну штампарску грешку, него смо написали следеће**:** „Сматрамо да је измена предложена амандманом у складу са правописом и граматиком српског језика.“ То значи, поштована господо, и господине Дачићу, да када се суочавамо и са овом врстом амандмана, са оваквом садржином да је наше нарочито усмерење у томе да морамо да поштујемо свој језик, да када у ово светилиште, како каже господин Бабић, политичког живота у Србији дође неки законски пројекат да, онда, сви имамо такав приступ да српски језик мора да се поштује.

 Зато овде имам један Речник српског језика, да је увек ту при руци, најсвежије издање из 2006-2007. године, да увек реагујем када се деси да приметим да постоји неко поигравање српским језиком и добро је што је струка рекла да се овај амандман нужно прихвати. Хвала.

 ПРЕДСЕДНИК: Александра Томић.

 АЛЕКСАНДРА ТОМИЋ: Хвала, уважена председавајућа.

 Поштовани министре, поштоване колеге, добро је када спољна политика и закони из области спољне политике улазе у домен решавања правописних грешака које су у духу српског језика. Зашто? Зато што то показује да суштински ни предлагачи немају ништа против закона који су данас на дневном реду. То значи, немају уопште суштинске замерке на спољну политику коју води Влада Србије и Министарство и законе које ова скупштина гласа и политику која показује да Србија јача са својим позицијама кроз усвајање оваквих закона, за које су до 2012. године били неспособни да уопште ставе у овом парламенту на изјашњавање народним посланицима, а имали су већину и имали су консензус, како кажу, и више политичких странака.

 Према томе, ако предлагач амандмана на члан 18. даје дефиницију којом жели да, једноставно, уприличи овај амандман који ће бити у складу са правописом, онда је то суштински давање једног комплимента и овом законском предлогу и раду Владе Републике Србије. И, стога заиста сматрам да када буде дан за гласање, с обзиром на то да сте прихватили овакве амандмане и они су постали саставни део закона, желимо да видимо наше колеге да притисну тастер и да гласају за овај закон. Хвала. (Аплауз.)

 ПРЕДСЕДНИК: На члан 20. амандман су заједно поднели посланици посланичке групе Борис Тадић – СДС, ЗЗС, ЗС.

 (Не.) Захваљујем.

 Јер, Влада и Одбор за спољне послове прихватили су амандман, па констатујем да је овај амандман постао саставни део Предлога закона.

 На члан 21. амандман су заједно поднели посланици посланичке групе Борис Тадић – СДС, ЗЗС, ЗС.

 (Да.) Изволите.

 НИНОСЛАВ СТОЈАДИНОВИЋ: Хвала, уважена госпођо Гојковић.

 Поштовани министре Дачићу са сарадницима, па, захваљујем предлагачу што је прихватио овај, на први поглед, амандман са малом корекцијом, али је суштина у питању, то значи, идеја је била да уведемо овим амандманом императивну норму којом обавезујемо Министарство да податке из Евиденције достави међународној организацији. То су финесе, али значајне и кажем, још једном, да изражавам задовољство што је Министарство имало слуха да као предлагач ово прихвати. Хвала.

 ПРЕДСЕДНИК: На члан 23. амандман су заједно поднели посланици Посланичке групе Борис Тадић – СДС, ЗЗС, ЗС.

 Влада и Одбор за спољне послове прихватили су амандман, па констатујем да је овај амандман постао саставни део Предлога закона.

 Морате се пријавити. Хвала.

 НИНОСЛАВ СТОЈАДИНОВИЋ: Хвала, уважена госпођо Гојковић.

 Поштовани министре Дачићу са сарадницима, ево укратко да кажем шта је била идеја и зашто је добро што је овај амандман прихваћен. Увели смо одредбу како се води поступак, тачније применом Закона о општем управном поступку, јер Предлог закона, изворни предлог није садржао никакву одредбу по којим би се посебним правилима одлучивало о захтеву правног лица, и мислим да је ово једна добра поправка закона. Тако да, и такви случајеви ако се јаве моћи ће да се коректно и ефикасно решавају. Хвала вам.

 ПРЕДСЕДНИК: На члан 24. амандман су заједно поднели народни посланици Зоран Живковић и Владимир Павићевић.

 Влада и Одбор за спољне послове прихватили су амандман.

 Констатујем да је овај амандман постао саставни део Предлога закона.

 На члан 24. амандман су заједно поднели народни посланици посланичке групе Борис Тадић - СДС, ЗЗС и ЗС.

 Влада и Одбор за спољне послове прихватили су амандман.

 Констатујем да је овај амандман постао саставни део Предлога закона.

 На члан 25. амандман су заједно поднели народни посланици посланичке групе Борис Тадић - СДС, ЗЗС и ЗС.

 Желите ли реч? (Не.)

 Пошто смо завршили претрес о амандманима, закључујем претрес Предлога закона, у појединостима.

 Пошто смо обавили претрес Предлога закона у начелу и у појединостима, Народна скупштина ће у дану за гласање одлучивати о Предлогу закона у начелу, у појединостима и у целини.

 Захваљујем, министре, на данашњем раду.

 Обавестићемо вас кад ....

 (Министар хоће да се обрати и тражи од председника реч.)

 Па можете.

 Ево, дозволићемо министру два минута, да закључи расправу о амандманима.

 Изволите, имате два минута, по Пословнику.

 ИВИЦА ДАЧИЋ: Захваљујем, госпођо председнице.

 Само желим да искажем захвалност на томе што смо, ја мислим, свима показали да је овај закон стручног карактера. Као што знате, и сви помоћници и државни секретар у Министарству спољних послова нису из политичких структура, они су из самог Министарства спољних послова, господин Филиповић, који је помоћник за ову област, иначе је радио, колико година, овде у Скупштини у Одбору за спољне послове и овај закон уопште није оптерећен било каквим политичким конотацијама, али је био нужан.

 Желим, због јавности, да кажем да овај закон не значи да ћемо уводити било какве санкције било коме што није у нашем интересу, односно што нисмо прихватили.

 Када је реч о ЕУ, пошто се сви конкретно интересују везано за Русију, ми задржавамо ту нашу политику, политику која иде за тим да желимо да се те санкције што пре укину.

 Овај закон ће много допринети, наравно, и кредибилности и кредибилитету Владе Републике Србије и помоћи ће у даљем току преговора са ЕУ, када је реч о Поглављу 31.

 Нисам био превише инспирисан, јер нема овде људи из опозиције, па немам толику инспирацију да говорим о овим политичким темама, а ви знате да ја волим да о томе говорим. О томе ће се говорити, вероватно, више у петак на седници Народне скупштине, када ће премијер Вучић овде бити и када ћемо бити ми сви из Владе.

 Желим да кажем да, као што је и Ђорђе Милићевић рекао, у име моје партије, ми смо постигли веома значајне историјске резултате за будућност Србије.

 Председник: Време, министре, морате да завршите.

 ИВИЦА ДАЧИЋ: Извињавам се што ме сада ту ограничавате...

 Председник: Шта ћу.

 ИВИЦА ДАЧИЋ: ... али желим, пошто је то у складу са овим мерама ограничења што смо доносили...

 Председник: Тако је, тако је.

 ИВИЦА ДАЧИЋ: ... али желим само да кажем једну ствар.

 Заједно смо започели 2012. године оно што можда има историјски значај за Србију и убеђен да ћемо после ових избора заједно ићи даље у интересу будућности Србије. Према томе, желим само још једном да скренем пажњу било коме ко пише или ко нас тера да идемо са ДС, Тадићевом странком, Чанком, Чедом или „Дверима“, бившом Коштуничином странком, Шешељевом странком и тако даље, а то понекад кажу и моји пријатељи из СНС да бисмо можда ми могли са њима. Ево, да вам кажем – идите ви са њима ако хоћете, ми нећемо! Хвала вам. (Аплауз.)

 ПРЕДСЕДНИК: Министре, захваљујем.

 Ово сматрам да је неформално речено, тако ћемо сматрати, неформално обраћање председника СПС, односно министра иностраних послова.

 Захваљујем, министре.

 Шта је сутра?

 Сутра, у 10.00 часова, настављамо расправу по амандманима на Предлог закона о спорту. Хвала свима.

(Седница је прекинута у 14.00 часова.)